<classify> TAASISI ya Kuzuia na Kupambana na Rushwa Tanzania Takukuru, imewatangazia kiama wakwepa kodi soko la Kariakoo jijini Dar es Salaam, ikisema watakula nao sahani moja kuhakikisha kodi ya serikali haipotei.Naibu Mkurugenzi Mkuu wa Takukuru, Brigedia Jenerali John Mbungo alisema jana kuwa taasisi hiyo imeamua kuvalia njuga suala hilo kwa kuwa Kariakoo ni kitovu cha biashara hivyo wafanyabiashara wake kutokuwa waaminifu kunaathiri kodi za serikali.Takukuru kwa mujibu wa sheria kifungu cha 7 a, b, c, d, e na f, imepewa mamlaka kwa yanayoendelea nchini, kwa taasisi binafsi na umma ili kubaini vitendo vya rushwa na ubadhirifu.Kariakoo ndio kitovu cha biashara na ndio chanzo cha kodi, tumebaini baadhi ya wafanyabiashara wamekuwa sio waaminifu kutumia EFDs risiti za malipo za kieletroniki, matokeo yake wanainyima serikali mapato yake halali, alisema Brigedia Jenerali Mbungo na kuongeza: Baada ya kugundua, tumeamua kulivalia njuga suala hili, tumejipanga vizuri na tumeagiza wafanyakazi wote wa Takukuru kununua mahitaji yao Kariakoo ili tujue namna wanavyoibia serikali mapato yao.Akifafanua wizi huo mpya wa EFDs, Brigedia Jenerali Mbungo alisema mteja anaponunua bidhaa ya Sh 200,000 anapewa risiti feki iliyotengenezwa kama ya EFDs huku risiti halali ikiwekwa bidhaa hiyo imeuzwa Sh 90,000, kitu ambacho kinaibia serikali mapato yake.Alisema kuanzia sasa atakayebainika kufanya mchezo huo, atafikishwa kwenye vyombo vya sheria na faini yake ni Sh milioni tano au jela miaka mitatu au vyote kwa pamoja.Mapema wiki hii, gazeti hili liliripoti wafanyabiashara wanavyoendelea kuihujumu serikali kwa kujikosesha kwa makusudi katika kuandika risiti, kusingizia ubovu wa EFDs zinazoweka taarifa za wateja, kwa kuwabambikiza wateja risiti zilizotumika kwenye vituo vya mafuta, wateja kutakiwa kwenda na mabegi ya mgongoni kwa ajili ya kuweka bidhaa kwa sababu hayakaguliwi na maofisa wa mapato.Kama hiyo haitoshi, baadhi ya wafanyabiashara hao wamekuwa wakisingizia kuwa mashine zao za EFDs zimepata hitilafu hivyo, haziwezi kutoa risiti hali inayowafanya waamue kutumia risiti za kuandika kwa mkono huku wengine wakiwashawishi wateja kukubaliana nao kuandika kiwango kidogo cha fedha za manunuzi ili wasitozwe gharama inayodaiwa kuwa ni Kodi ya Ongezeko la Thamani VAT.Juni mosi, mwaka jana, akizindua uanzishwaji wa mfumo wa serikali wa ukusanyaji kodi Kielektroniki jijini Dar es Salaam, Rais Magufuli alisema kuanzishwa kwa mfumo huo itakuwa dawa kwa wote wanaokwepa kulipa kodi. Wakati huo huo, Mamlaka ya Mapato ya Tanzania TRA imeanza operesheni nchi nzima kutokana na udanganyifu uliobainika kufanywa kwenye EFDs na baadhi ya wafanyabiashara wasiokuwa waaminifu.Aidha, mamlaka hiyo imesema watakaokamatwa watalipa faini, kufungwa jela au mizigo yao kutaifishwa. Mkurugenzi wa Elimu na Huduma kwa Mlipa Kodi, Richard Kayombo aliliambia gazeti hili jana kuwa mamlaka hiyo itachukua hatua kali dhidi ya wafanyabiashara watakaobaikia kuiibia serikali kwa kughushi au kutumia risiti feki.Alisema, Tulianza na operesheni juzi Jumatano katika eneo la Kariakoo, lakini sasa zoezi hili linahamia nchi nzima, haiwezekani watu wakakiuka sheria tukawavumilia huku serikali ikipoteza mapato.Tumetoa elimu ya kutosha juu ya faida ya kulipa kodi lakini kuna wasiowaamini ambao wanaiba tena kwa kughushi risiti... wengine wanatoa risiti ambazo hazielezi thamani halisi iliyotolewa na mteja lakini pia wengine wanatumia risiti moja kusafirisha mizigo tofauti kwa nyakati tofauti, alisema Kayombo. Alisema, Tukikubaini, lazima ulipe faini au faini na kifungo. Na kama mzigo wako utakamatwa basi tutauchukulia kuwa ni mzigo usiokuwa na mwenyewe kwani risiti halisi ya TRA ndiyo utambulisho wa mzigo iwapo umenunuliwa..  <topic>: KITAIFA 